NÁRODNÁ RADA SLOVENSKEJ REPUBLIKY

**V. volebné obdobie**

**––––––––––––––––––––––––––––––––––––––––––––––––––––––––––––––––––––––––**

**Zákon**

**z ...................................2011,**

**o miestnom poplatku za zaťaženie pozemných komunikácií na území obce**

Národná rada Slovenskej republiky sa uzniesla na tomto zákone:

##### Čl. I

§ 1

Predmet úpravy

Týmto zákonom sa ustanovuje miestny poplatok za zaťaženie pozemných komunikácií na území obce (ďalej len „poplatok“).

§ 2

Poplatok môže ukladať obec. Obec ukladá poplatok všeobecne záväzným nariadením.[[1]](#footnote-2)

Poplatok sa platí jednorazovo za zaťaženie pozemných komunikácií obce výstavbou, ktorá prebieha na území obce.

Správu poplatku vykonáva obec, ktorá ho na svojom území zaviedla.

§ 3

Poplatník

Poplatok platí poplatník, ktorým je fyzická osoba alebo právnická osoba, ktorej bolo, ako stavebníkovi[[2]](#footnote-3), vydané právoplatné stavebné povolenie[[3]](#footnote-4) na stavbu, súčasťou ktorej sú odstavné a parkovacie stojiská[[4]](#footnote-5) v počte minimálne 10.

Ak je pri jednej stavbe podľa ods. 1 viac poplatníkov, sú poplatníci povinní do 30 dní odo dňa, kedy nastala skutočnosť uvedená v odseku 1, zvoliť si spoločného zástupcu pre účely konania o poplatku (ďalej len „platiteľ“). Ak tak neurobia ani na výzvu obce, určí platiteľa obec sama a vyrozumie o tom všetkých poplatníkov.

V prípadoch podľa odseku 2 poplatok pre obec vyberá a za vybraný poplatok ručí platiteľ.

Poplatková povinnosť vzniká dňom kolaudácie. Ku dňu kolaudácie je potrebné predložiť doklad o zaplatení poplatku.

§ 4

Sadzba poplatku a určenie poplatku

Sadzba poplatku je 500,- Euro za jedno odstavné alebo parkovacie stojisko4.

Ak obec neustanoví všeobecne záväzným nariadením1 sadzbu poplatku, platí sa poplatok podľa odseku 1.

Sadzbu poplatku podľa odseku 1 môže správca poplatku všeobecne záväzným nariadením[[5]](#footnote-6)1 podľa miestnych podmienok v obci alebo jej jednotlivej časti znížiť alebo zvýšiť alebo určiť sadzby poplatku rôzne pre jednotlivé katastrálne územia obce. Pri zavedenom poplatku možno meniť sadzby poplatku len s účinnosťou k 1. januáru kalendárneho roka.

Obec určí poplatok ako súčin počtu odstavných a parkovacích stojísk4 a sadzby poplatku.

§ 5

Oznamovacia povinnosť a vyrubenie poplatku

Poplatník je povinný do 30 dní odo dňa vzniku povinnosti platiť poplatok, oznámiť obci

* 1. svoje identifikačné údaje v rozsahu uvedenom vo všeobecne záväznom nariadení,1
	2. identifikačné údaje platiteľa v rozsahu uvedenom vo všeobecne záväznom nariadení1, ak plní povinnosti poplatníka podľa § 3 ods. 3,
	3. počet odstavných a parkovacích stojísk4 k stavbe, na ktorú má právoplatné stavebné povolenie.

Poplatník alebo platiteľ je povinný oznámiť obci všetky ďalšie skutočnosti, ktoré majú za následok zmenu poplatkovej povinnosti, do 30 dní odo dňa ich vzniku.

Poplatok vyrubí obec platobným výmerom.

Pokiaľ obec sama alebo na základe oznámenia zistí, že poplatok bol poplatníkovi vyrubený v nesprávnej výške, alebo že nastali skutočnosti, ktoré majú vplyv na zmenu výšky poplatku, upraví obec výšku poplatku podľa okolností, ktoré nastali, dodatočným platobným výmerom. Obec nie je povinná vrátiť preplatok nižší ako 10,- Euro.

§ 6

Vrátenie poplatku

Ak na základe zmeny rozhodujúcich skutočností zanikne poplatková povinnosť poplatníka, ktorému bol poplatok vyrubený platobným výmerom, a poplatník alebo platiteľ oznámia túto skutočnosť obci do 30 dní odo dňa zániku poplatkovej povinnosti, je obec povinná vrátiť poplatok rozhodnutím do 30 dní odo dňa doručenia dodatočného platobného výmeru alebo odo dňa zistenia týchto skutočností. Nárok na vrátenie poplatku zaniká, ak poplatník alebo platiteľ v uvedenej lehote zánik poplatkovej povinnosti neoznámili. Zánik poplatkovej povinnosti sa musí v písomnom oznámení obci riadne preukázať.

Obec môže v prípadoch ustanovených všeobecne záväzným nariadením[[6]](#footnote-7)1 na zmiernenie alebo odstránenie tvrdostí zákona v jednotlivých prípadoch poplatok znížiť aj pod sadzbu podľa § 4 ods. 1 alebo môže poplatok odpustiť.

§ 7

Použitie výnosu z poplatku

Výnos z poplatku použije obec, ktorá ho zaviedla, výlučne na financovanie infraštrukturálnych projektov na svojom území.

§ 8

Konanie

Ak sa v tomto zákone neustanovuje inak, postupuje sa v konaní vo veciach poplatku podľa všeobecného predpisu o správe daní a poplatkov[[7]](#footnote-8).

§ 9

Splnomocňovacie ustanovenie

Obec ustanoví všeobecne záväzným nariadením1 sadzbu poplatku, formu a spôsob platenia poplatku, náležitosti riadneho preukázania zmeny poplatkovej povinnosti, náležitosti riadneho preukázania zániku poplatkovej povinnosti, ako aj ďalšie nevyhnutné náležitosti vyberania a platenia poplatku.

§ 10

Prechodné a záverečné ustanovenia

Obec môže všeobecne záväzným nariadením[[8]](#footnote-9)1 zaviesť poplatok podľa tohto zákona prvýkrát s účinnosťou najskôr od 1.10.2011. Všetky ďalšie zmeny sadzby poplatku sú možné len podľa § 4 ods. 3.

Zaviesť poplatok všeobecne záväzným nariadením[[9]](#footnote-10)1 je možné aj v priebehu kalendárneho roka s účinnosťou určenou vo všeobecne záväznom nariadení[[10]](#footnote-11)1, ktorá je iná ako 1. január nasledujúceho kalendárneho roka. V takomto prípade sa sadzba poplatku stanovuje podľa § 4 ods. 1. Zmena tejto sadzby je možná len podľa § 4 ods. 3.

Ustanovenia odseku 3 druhej vety sa nepoužijú, ak sa poplatok zavádza v obci prvýkrát.

§ 11

Účinnosť

 Tento zákon nadobúda účinnosť 1.9.2011.

1. § 6 zákona Slovenskej národnej rady č. 369/1990 Zb. o obecnom zriadení v znení neskorších predpisov. [↑](#footnote-ref-2)
2. § 59 ods. 1 písm. c) zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. [↑](#footnote-ref-3)
3. § 66 a nasl. zákona č. 50/1976 Zb. v znení neskorších predpisov. [↑](#footnote-ref-4)
4. § 8 vyhlášky č. 532/2002 Z. z. ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie. [↑](#footnote-ref-5)
5. [↑](#footnote-ref-6)
6. [↑](#footnote-ref-7)
7. Zákon č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. [↑](#footnote-ref-8)
8. [↑](#footnote-ref-9)
9. Ing. Andrej Ďurkovský

 Poslanec NRSR [↑](#footnote-ref-10)
10. [↑](#footnote-ref-11)